ଜଗତସିଂହପୁର, ଅକ୍ଟୋବର ୨୨(ଲୋକାଲ ୱାୟାର): ଗ୍ରାମାଞ୍ଚଳରେ ରହୁଥିବା ଦିବ୍ୟାଙ୍ଗ ପିଲା ଯେଉଁମାନେ କି ପରିବାର ଉପରେ ବୋଝ ଭଳି ଓ ନିର୍ଯାତିତ ଅବସ୍ଥାରେ ଜୀବନ ଅତିବାହିତ କରନ୍ତି ସେମାନେ ଏଣିକି ସୁରକ୍ଷିତ ଭାବେ ସମ୍ମାନର ସହ ଜୀବନ ଅତିବାହିତ କରିବେ ।
ଅସହାୟ ଅବସ୍ଥାରେ ଥିବା ଏହି ଶିଶୁମାନଙ୍କ ସୁରକ୍ଷିତ ଭବିଷ୍ୟତ ପାଇଁ ସହାୟତାର ହାତ ବଢ଼ାଇଛନ୍ତି ଗିରିଜା ଭଲୁ୍ୟଣ୍ଟାରୀ ସଙ୍ଗଠନ (ଜିଭିଓ) ।
୨୦୧୯ ମସିହାରେ ପ୍ରତିଷ୍ଠା ଲାଭ କରିଥିବା ଏହି ସ୍ୱେଚ୍ଛାସେବୀ ସଙ୍ଗଠନ ସ୍ପେଶାଲ ଅଲମ୍ପିକ୍ ଭାରତ ଦ୍ୱାରା ପ୍ରତିଷ୍ଠିତ ହୋଇଥିଲା ।
ବିଶେଷକରି ଦିବ୍ୟାଙ୍ଗ ପିଲାମାନଙ୍କ ପାଇଁ ବିଭିନ୍ନ କଲ୍ୟାଣମୂଳକ କାର୍ଯ୍ୟକଳାପ ସୁଯୋଗ ସୃଷ୍ଟି କରିବା ଏହି ଅନୁଷ୍ଠାନର ମୂଳ ଆଭିମୁଖ୍ୟ ।
ବିଶେଷ କରି ସ୍ୱତନ୍ତ୍ର କ୍ରୀଡ଼ା ପ୍ରତିଭାଙ୍କୁ ଚିହ୍ନଟ କରି ସେମାନଙ୍କ ଦକ୍ଷତା ବିକାଶ କରିବା ଓ ସେମାନଙ୍କୁ ତାଙ୍କର ଦକ୍ଷତା ପ୍ରଦର୍ଶନର ସୁଯୋଗ ସୃଷ୍ଟି କରାଇବା ଦିଗରେ ଏହା କାମ କରୁଛି ।
ଏହି ସମୟ ମଧ୍ୟରେ ଗିରିଜା ଭଲୁ୍ୟଣ୍ଟାରୀ ସଙ୍ଗଠନ (ଜିଭିଓ)ର କର୍ମକର୍ତ୍ତାମାନେ ମାନସିକ ଓ ଶାରୀରିକ ସ୍ତରରେ ଅକ୍ଷମ ଥିବା ଲୋକଙ୍କୁ ସଶକ୍ତ କରିବା ସହ ସେମାନଙ୍କ ଦକ୍ଷତା ପ୍ରଦର୍ଶନ ପାଇଁ ସୁଯୋଗ ସୃଷ୍ଟି କରିବା ସକାଶେ 'ସ୍ୱତନ୍ତ୍ର ଅଲମ୍ପିକ' ଶୀର୍ଷକ ଏକ କାର୍ଯ୍ୟକ୍ରମ ଆରମ୍ଭ କରିଛି ।
ଏହା ସ୍ୱତନ୍ତ୍ର ଭାବେ ସକ୍ଷମ ଥିବା ଛାତ୍ରଛାତ୍ରୀଙ୍କୁ ତାଲିମ ଦେବା ସହ ସେମାନଙ୍କ ଭିତରେ ଏକ କ୍ରୀଡ଼ା ପ୍ରତିଯୋଗିତା ମନୋଭାବ ସୃଷ୍ଟି କରାଇବା ଓ ସେମାନଙ୍କ ଜୀବନରେ ପରିବର୍ତ୍ତନ ଆଣିବାକୁ ଲକ୍ଷ୍ୟ ରଖିଛି ।
ଏ ବାବଦରେ ଗିରିଜା ଭଲୁ୍ୟଣ୍ଟାରୀ ସଙ୍ଗଠନର ସେକ୍ରେଟାରୀ ବିଭାରାଣୀ ପାତ୍ର କହିଛନ୍ତି, ରାଜ୍ୟର ବିଭିନ୍ନ ସ୍ଥାନରେ ସଙ୍ଗଠନ ଏବେ ନିଜର କାମ ଆରମ୍ଭ କରିଛି ।
ଆମେ ଜଗତସିଂପୁରର ଶିଶୁ ଆଶ୍ରମ ଓ ବାଲିକୁଦା ବ୍ଲକ୍ କରମଙ୍ଗା ଗାଁରେ ଦୁଇଟି କାର୍ଯ୍ୟକ୍ରମ କରିଛୁ । ଏଥିରେ ଶହ ଶହ ଭିନ୍ନକ୍ଷମ ଛାତ୍ରଛାତ୍ରୀ ଭାଗ ନେଇଥିଲେ । ଏହା ଏକ କମୁ୍ୟନିଟି ଆଉଟରିଚ୍ କାର୍ଯ୍ୟକ୍ରମ ।
ଯୁବକମାନଙ୍କ ଭିତରେ କ୍ରୀଡ଼ା ମନବୃତ୍ତି ସୃଷ୍ଟି କରିବା ଏହାର ମୁଖ୍ୟ ଲକ୍ଷ୍ୟ । ଏଥିପାଇଁ ଆମେ ଅଭିଭାବକ, ଛାତ୍ରଛାତ୍ରୀ ଓ ଶିକ୍ଷକଶିକ୍ଷୟିତ୍ରୀଙ୍କ ଭିତରେ ସଚେତନତା କାର୍ଯ୍ୟକ୍ରମ କରିଛୁ ।
ଭିନ୍ନକ୍ଷମ ପିଲାମାନଙ୍କୁ କ୍ରୀଡ଼ା ପ୍ରତି କିପରି ଉତ୍ସାହିତ କରାଯାଇ ପାରିବ ସେ ଦିଗରେ ଆମେ ସେମାନଙ୍କୁ ସଚେତନ କରାଇଥିଲୁ ।
ମୁଲୁଗାଁ ଅଞ୍ଚଳର ଭିନ୍ନକ୍ଷମ ଶିଶୁ ନୀଳିମା ପରିଡ଼ା ଖୁସି ବ୍ୟକ୍ତ କରି କହିଛନ୍ତି ଆମେ ସବୁବେଳେ ସମାଜରେ ଅବହେଳିତ ଅବସ୍ଥାରେ ରହିଛୁ ।
କ୍ରୀଡ଼ାରେ ସକ୍ରିୟ ଭାବେ ଅଂଶ ଗ୍ରହଣ କରିବାର ସୁଯୋଗ ଆମ ଜୀବନକୁ ପରିବର୍ତ୍ତନ କରିଦେବ । ସ୍ୱେଚ୍ଛାସେବୀ ସଙ୍ଗଠନର କର୍ମକର୍ତ୍ତାଙ୍କ ପ୍ରେରଣାରେ ମୁଁ କ୍ରୀଡ଼ା ପ୍ରତିଯୋଗିତାରେ ଭାଗ ନେବାକୁ ନିଷ୍ପତ୍ତି ନେଇଛି ।
କରମଙ୍ଗା ଗାଁର ଅଚୁ୍ୟତାନନ୍ଦ ପରିଡ଼ା କହିଛନ୍ତି, ଏଭଳି କାର୍ଯ୍ୟକ୍ରମ ଆମ ପିଲାମାନଙ୍କୁ ଶାରୀରିକ ସ୍ତରରେ ବିକାଶ କରିବାରେ ସାହାଯ୍ୟ କରିବ । ଏହା ସେମାନଙ୍କ ଆତ୍ମବିଶ୍ୱାସ ବଢ଼ାଇବ । ସେମାନଙ୍କୁ ସାହସୀ କରିବା ଦିଗରେ ସାହାଯ୍ୟ କରିବ ।
